Do kažnjenog starca su došli novinari Slobodne Dalmacije koji su saznali kako starac od prodaje ukrasa pokušava preživjeti i pomoći supruzi

Facebookom se prošli vikend brzinom munje proširila fotografija trenutka kada je carina ispisivala kaznu starijem čovjeku kojeg su uhvatili da nema dozvolu za prodaju.

Iako je carinicima to u opisu posla, mnogi nisu mogu pojmiti zašto carinici kažnjavaju starca, a 'progledaju kroz prste' mnogo većim 'igračima' od njega.

Sadržaj se nastavlja...

Ovaj djedica na novokaštelanskom zidiću je prodavao adventske vijence koje izrađuje njegova bolesna supruga Ankica. Do njega su došli novinari Slobodne Dalmacije koji su saznali kako starac od prodaje ukrasa pokušava preživjeti i pomoći supruzi.

Zvonko i njegovi božićni aranžmani najveći problem ove države?

"Odmah na početku, da se zna, priznajem svoju krivicu, ne bježim od odgovornosti. No, ne mogu a da se ne zapitam jesmo li ja i mojih devet božićnih aranžmana najveći problem ove države. Dok drugi za pokradene milijune gule krumpire i rade za opće dobro, dok se takve lopove prezentira nekakvom gospodom, mi, mali ljudi, zbog nekoliko aranžmana, postajemo kriminalci", kazao je Zvonko.

Vjeruje kako ih je neki zlobnik prijavio inspekciji.

"Toga sam jutra došao s vijencima pred trgovinu i na obližnjem zidiću izložio ukrase koje izrađuje moja supruga. Nije prošlo ni pola sata kad eto ti četiri inspektora. Doslovno su me opkolili, kao najvećeg kriminalca. Pokušao sam ih zamoliti da mi izreknu neku opomenu, da me udalje s mjesta na kojemu sam prodavao vijence, ali oni za tako nešto nisu željeli ni čuti. Oduzeli su mi devet vijenaca i napisali kaznu koja me sutra može opaliti po novčaniku od 500 pa sve do 40.000 kuna", rekao je uplašeni Zvonko.

Više je puta ponovio kako priznaje da je kršio zakon, ali jednako se tako čudi državi koja strogoću trenira na malim ljudima.

'Ako kazna bude velika, ja je neću platiti, nemam, otkud mi toliki novac'

"Neka me vode u zatvor, tamo kriminalcima i je mjesto", rekao je Zvonko koji se zbog bolesne supruge 'dao u kriminal'.

"Vjerovali ili ne, ovo što prodamo uoči blagdana ide za moje liječenje i toplice koje sama moram platiti 2300 kuna. Teško sam bolesna, stopostotni sam invalid i liječenje mi je nužno. Živimo od 2300 kuna naših zajedničkih mirovina i jednostavno moramo na neki način sebi priskrbiti novac za liječenje", rekla je Ankica koja sama izrađuje vijence. Bere lozu, skuplja šišarke, a ljudi joj daju stare kuglice koje su namjeravali baciti u smeće.

"Sve što nađem iskoristim za ukrase koje stavim na vijence, oni su trebali biti naš blagoslov, a sada zbog njih proživljavamo kalvariju. A opet, tješi nas moralna podrška ljudi koji nam se javljaju iz cijele Hrvatske i žele nam pomoći na razne načine. Nama, međutim, ne treba novac, jer snađemo se mi uvijek, pa ćemo i sada, priskrbit ćemo koju kunu", rekla je Ankica kroz suze.

Možda i uspiju, ako Zvonko u međuvremenu ne završi u zatvoru, kao pravi kriminalac.